शरीर सबका जो सबको दिखलाई दे रहा है। ‘हम’ जीव से युक्त रहने पर ही क्रियाशील रूप में जान पड़ता है। जैसे ही ‘हम’ जीव इस शरीर को छोड़ देगा, वैसे ही यह क्रियाहीन रूप में मुर्दा कहलाने लगता है। लोग जीव के शरीर छोड़ते ही मुर्दा घोषित कर आग में, पानी में अथवा मिट्टी में डालकर बर्बाद कर देते हैं। हालाँकि किसी भी शरीर का कोई दुश्मन या शत्रु आग, पानी एवं मिट्टी में नहीं डालता है, नजदीक से नजदीक अपने लोग ही डालते हैं। इससे स्पष्ट हो रहा है कि ‘हम’ जीव शरीर तो बिल्कुल ही नहीं है, बल्कि शरीर में रहने वाला मात्र जीव है। अफसोस ही नहीं महान कष्ट की बात है कि आए दिन इन उपरोक्त समस्त क्रियाकलापों को जानते-देखते और समझते हुये भी व्यक्ति और समाज आज कितना जबर्दस्त जड़ी और मूढ़ हो गया है कि अपनी जड़ता एवं मूढ़ता को जानते और देखते हुये भी जड़ता को छोड़कर अपनी मूढ़ता के स्थान पर साधना द्वारा आत्म-ज्योति तथा तत्त्वज्ञान द्वारा परमतत्त्वम् (आत्मतत्त्वम्) रूप ‘शब्द-ब्रह्म’ या परमेश्वर से मिलकर अपना उत्थान नहीं कर-करा लेता, जबकि एक दिन कामिनी-कंचन रूप समस्त जड़-पदार्थों को छोडना ही पड़ेगा क्योंकि मृत्यु देवता आपकी जड़ता और मूढ़ता पर दया नहीं दिखा सकता है, उसे तो अपने कर्तव्य-कर्म को ईमानदारी के साथ करना ही पड़ता है।